En 15-årig pige stak natten til mandag en 30-årig kvinde i hovedet og i håndleddet med en kniv under et slagsmål på et asylcenter i Skørping. Det oplyser Nordjyllands Politi til Ritzau. Den 30-årige kvinde er nu indlagt til undersøgelse på sygehuset, hvor hun meldes uden for livsfare, selvom hun ifølge politiets oplysninger angiveligt blev stukket i eller omkring panden. Politiet fik kort efter klokken 03 i nat anmeldelsen om, at de to kvinder var røget i totterne på hinanden. Årsagen til slagsmålet og den voldsomme afslutning kender politiet endnu ikke. Ifølge politiets oplysninger er de to kvinder i familie, angiveligt søskende. Men opklaringsarbejdet i den forbindelse er foreløbig hæmmet af, at den 15-årige udelukkende taler somalisk, fortæller politiets vagtchef. Politiets jurister overvejer nu, om pigen senere på dagen skal fremstilles i grundlovsforhør.

Opsummering:
Et slagsmål mellem to kvinder på et asylcenter i Skørping udartede sig natten til mandag til knivoverfald.